CELEX: 32022R0141
Language: lt
Date: 2022-01-21 00:00:00
Title: Komisijos reglamentas (ES) 2022/141 2022 m. sausio 21 d. kuriuo dėl natrio karbonatų (E 500) ir kalio karbonatų (E 501) naudojimo neperdirbtuose galvakojuose moliuskuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas (Tekstas svarbus EEE)

2022 2 2   
               
               
                  LT
               
               
                  Europos Sąjungos oficialusis leidinys
               
               
                  L 23/22
               
            
         KOMISIJOS REGLAMENTAS (ES) 2022/141
         2022 m. sausio 21 d.
         kuriuo dėl natrio karbonatų (E 500) ir kalio karbonatų (E 501) naudojimo neperdirbtuose galvakojuose moliuskuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
         kadangi:
         
                     (1)
                  
                  
                     Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
                  
               
                     (2)
                  
                  
                     pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus valstybės narės ar suinteresuotosios šalies paraišką;
                  
               
                     (3)
                  
                  
                     vadovaujantis Reglamento (EB) Nr. 1333/2008 II priedu, natrio karbonatus (E 500) ir kalio karbonatus (E 501) leidžiama naudoti kaip maisto priedus įvairiuose maisto produktuose esant quantum satis koncentracijai. Juos taip pat leidžiama naudoti 9.2 kategorijos „Perdirbtos žuvys ir žuvininkystės produktai, įskaitant moliuskus ir vėžiagyvius“ maisto produktuose;
                  
               
                     (4)
                  
                  
                     2020 m. rugsėjo 9 d. Komisija gavo paraišką dėl leidimo natrio karbonatus (E 500) ir kalio karbonatus (E 501) naudoti neperdirbtuose galvakojuose moliuskuose;
                  
               
                     (5)
                  
                  
                     karbonatų poveikis galvakojų moliuskų išvaizdai yra panašus į fosforo rūgšties – fosfatų – di-, tri- ir polifosfatų (E 338–452), kuriuos šiuo metu leidžiama naudoti sušaldytuose ir užšaldytuose moliuskuose ir vėžiagyviuose. Galvakojų moliuskų gamybos procesas apima apdorojimą panardinant į vonias su ne didesnės kaip 3 % koncentracijos druskos, citratų ir karbonatų tirpalu vonios rūgštingumui reguliuoti 2–3 dienas. Rezultatas – produkto hidratacija, konsistencijos ir tekstūros pasikeitimas, taip pat spalvos išlaikymas. Po apdorojimo garais, karbonatais ir citratais apdorotų galvakojų moliuskų organoleptinės savybės yra geresnės, pvz., minkštesnė mėsa, geresnis skonis ir šviesesnė spalva, palyginti su vien tik citratais apdorotais galvakojais moliuskais. Iš pareiškėjo atlikto juslinio vertinimo matyti, kad siūlomas natrio karbonatų (E 500) ir kalio karbonatų (E 501) kaip rūgštingumą reguliuojančių medžiagų naudojimas vietoj fosfatų pagerina galvakojų moliuskų organoleptines savybes ir tai, kaip vartotojai juos vertina;
                  
               
                     (6)
                  
                  
                     pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede pateiktą Sąjungos maisto priedų sąrašą, turi prašyti Europos maisto saugos tarnybos (toliau – Tarnyba) pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai;
                  
               
                     (7)
                  
                  
                     1990 m. Maisto mokslinis komitetas įvertino natrio karbonato (E 500) ir kalio karbonato (E 501) saugą ir nustatė, kad leidžiama paros dozė (LPD) yra „nenurodyta“ (3). Terminas „nenurodyta“ reiškia, kad, remiantis turimais toksikologiniais, biocheminiais ir klinikiniais duomenimis, bendras per parą suvartojamas medžiagos kiekis dėl jos natūralaus buvimo ir jos dabartinės paskirties ar paskirčių naudojant maisto produktuose tokiais kiekiais, kurie yra būtini pageidaujamam technologiniam poveikiui pasiekti, nekelia pavojaus sveikatai. Atsižvelgdama į tai ir nesant konkrečių prioritetų pakartotinai įvertinti natrio karbonatus (E 500) ir kalio karbonatus (E 501) pagal Komisijos reglamente (ES) Nr. 257/2010 (4) nustatytą maisto priedų pakartotinio vertinimo programą, Komisija mano, kad leidimas naudoti natrio karbonatus (E 500) ir kalio karbonatus (E 501) kaip rūgštingumą reguliuojančias medžiagas neperdirbtuose galvakojuose moliuskuose reiškia to sąrašo atnaujinimą, kuris nedaro poveikio žmonių sveikatai ir todėl nėra būtina prašyti Tarnybos pateikti nuomonę;
                  
               
                     (8)
                  
                  
                     todėl tikslinga leisti naudoti natrio karbonatus (E 500) ir kalio karbonatus (E 501) kaip rūgštingumą reguliuojančias medžiagas Reglamento (EB) Nr. 1333/2008 II priede nustatytai maisto produktų kategorijai „09.1.2 „Neperdirbti moliuskai ir vėžiagyviai“ priskiriamuose galvakojuose moliuskuose esant quantum satis koncentracijai. Atsižvelgiant į priežastis, dėl kurių nustatytas apribojimas naudoti fosfatus sušaldytuose ir užšaldytuose moliuskuose ir vėžiagyviuose, natrio karbonatai (E 500) ir kalio karbonatai (E 501) kaip alternatyva fosfatams neperdirbtuose galvakojuose moliuskuose turėtų būti naudojami tik sušaldytuose ir užšaldytuose galvakojuose moliuskuose, neapdorotuose fosforo rūgštimi – fosfatais – di-, tri- ir polifosfatais (E 338–452);
                  
               
                     (9)
                  
                  
                     todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
                  
               
                     (10)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1333/2008 II priedas iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. sausio 21 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 354, 2008 12 31, p. 16.
         
            (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
         
            (3)  Reports of the Scientific Committee for Food, Twenty-fifth series, 1991, p. 13 (https://ec.europa.eu/food/system/files/2020-12/sci-com_scf_reports_25.pdf).
         
            (4)  2010 m. kovo 25 d. Komisijos reglamentas (ES) Nr. 257/2010, kuriuo nustatoma patvirtintų maisto priedų pakartotinio vertinimo programa pagal Europos Parlamento ir Tarybos reglamentą (EB) Nr. 1333/2008 dėl maisto priedų (OL L 80, 2010 3 26, p. 19).
      
      
         
            PRIEDAS
            Reglamento (EB) Nr. 1333/2008 II priedo E dalis iš dalies keičiama taip:
            
                        i)
                     
                     
                        maisto produktų kategorijoje 09.1.2 „Neperdirbti moliuskai ir vėžiagyviai“ po kalcio dinatrio etilendiaminotetraacetatui (kalcio dinatrio EDTA) (E 385) skirto įrašo įterpiami šie įrašai:
                        
                                    „E 500
                                 
                                 
                                    Natrio karbonatai
                                 
                                 
                                    
                                       quantum satis
                                    
                                 
                                 
                                    (95)
                                 
                                 
                                    Tik sušaldyti ir užšaldyti galvakojai moliuskai
                                 
                              
                                    E 501
                                 
                                 
                                    Kalio karbonatai
                                 
                                 
                                    
                                       quantum satis
                                    
                                 
                                 
                                    (95)
                                 
                                 
                                    Tik sušaldyti ir užšaldyti galvakojai moliuskai“
                                 
                              
                  
                        ii)
                     
                     
                        po 90 išnašos įterpiama 95 išnaša:
                        
                                    „(95)
                                 
                                 
                                    Negali būti naudojami kartu su fosforo rūgštimi – fosfatais – di-, tri- ir polifosfatais (E 338–452)“.